PÁLYÁZAT

 László Dorina vagyok, harmadéves környezettanos hallgató, tanári szakirányon, földrajz minorral. Szeptembertől harmadszorra leszek mentor, emellett 2012 márciusa óta az ELTE TTK HÖK Környezettudományi Szakterületi Koordinátori tisztségét töltöm be. Korábban is dolgoztam már a Hallgatói Önkormányzatban, képviselőként, valamint több alkalommal is részt vettem a Kari Nyílt napon, dolgoztam rendezvényeken, és számos más alkalommal is próbáltam tevékenyen hozzájárulni a hallgatók érdekeinek képviseléséhez.

 Ezt a pályázatot azért írtam, hogy elnyerhessem az ELTE TTK HÖK Hallgatói Irodájának vezetését. Ezt a munkát már régebben is szerettem volna végezni, most azonban tanulmányaim is lehetővé tennék ezt. Korábban helyettesítettem már az éppen aktuális irodavezetőt, és abszolút magaménak éreztem a feladatot, mivel nagyon élveztem, hogy a hallgatók segítségére lehetek, és hozzájárulhatok problémáik megoldásához.

 Azt gondolom, hogy ezt a posztot betöltő személynek az iroda karban,- és rendben tartása is a feladata, de természetesen elsődleges, hogy a hallgatók rendelkezésére álljon. Tapasztalataim szerint a legtöbb kérdés szociális, illetve tanulmányi ügyek kapcsán érkezik. Éppen ezért, előnyömnek tartom, hogy több mint egy évig tagja voltam a Kari Ösztöndíjbizottságnak, valamint, hogy Szociális elnökhelyettesként is tevékenykedtem. Támogatom az előző évben bevezetett rendszert, aminek keretein belül a hallgatók a szociális támogatás leadásának időszakában, az irodában szkennelhessenek, illetve tölthessenek fel pályázatokat, ehhez mindenképpen szeretném felajánlani segítségemet, valamint, ha szükséges, segítenék a mindenkori Szociális elnökhelyettesnek kialakítani ehhez egy „ügyeleti-rendszert”.

 Amennyiben úgy alakul, a tanulmányi kérdésekben is fel fogok zárkózni, hogy a mentorként elsajátított alapokon kívül bővebb információval is szolgálhassak a hallgatóknak.

 Korábban az iskolán kívül is dolgoztam, többek között a Camponában található Cinema City-ben, ahol megtanultam kezelni a problémásabb érdeklődőket, valamint több helyen hostessként, ahol az érdeklődők tájékoztatása volt a feladatom.

 Megválasztásom esetén, augusztus végén szeretném kitakarítani, és rendbe tenni az irodát (tisztségviselői fakkok újracímkézése, pályázatos szekrényke összepakolása, esetleg kicserélése), valamint eltűntetni az ott felhalmozódott, nem az irodához tartozó dolgokat. Szeretném, ha az Északi Iroda továbbra is elsősorban a hallgatókért működne. Tervezem kipakolni a szekrényeket, lecserélni a rajtuk található, aktualitásukat vesztett plakátokat.

 Az irodát otthonosabbá tehetnénk új virágokkal, valamint egy aktuális naptárral, többek között. Ezeken kívül természetesen mindenkitől várnám az ötleteket, hogy mi az, amivel még pozitívabb kisugárzást adhatunk az irodának.

 Köszönöm szépen, hogy elolvastad a pályázatom! Ha kérdésed van, keress bátran az lszl.drn@gmail.com mail címen, telefonon, vagy akár személyesen.

 László Dorina

Budapest, 2012. július 02.